《断肠曲》
宋代·赵汝燧

凭栏日日望归驺，书来又报潇湘游。卷书默坐泪自雨，弹向花上花替愁。

想郎快意扬州鹤，风光何地非行乐。妾肠寸断郎岂知，独步苔阶空听鹊。

风滤碧纱夜窗深，弄针灯下无心情。蜀罗一段茸五色，看定鸳鸯绣不成。

妾貌留春春要去，妆镜孤鸾无力舞。辘轳咿哑残梦惊，晓嘶似是郎马声。

卷帘无人帘再下，遣童水东占打瓦。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。